C 81/6

Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 81/05)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od dneva te objave.

ENOTNI DOKUMENT

„Südtiroler Schüttelbrot“/„Schüttelbrot Alto Adige“

EU št.: PGI-IT-02392 – 14. februar 2018

ZOP ( ) ZGO (X)

1. Ime

„Südtiroler Schüttelbrot“/„Schüttelbrot Alto Adige“

2. Država članica ali tretja država:

Italija

3. Opis kmetijskega proizvoda ali živila

3.1. Vrsta proizvoda

Skupina 2.3 Kruh, fino pecivo, slaščice, keksi in drugi pekovski izdelki

3.2. Opis proizvoda, za katerega se uporablja ime iz točke 1

„Südtiroler Schüttelbrot“/„Schüttelbrot Alto Adige“ je rženi hrustljavi kruh z nepravilno strukturo sredice; ima dolgo življenjsko dobo, je aromatičen, z izrazito noto komarčka, rahlo kisel in s 4-odstotno do 6-odstotno vsebnostjo vlage.

„Südtiroler Schüttelbrot“/„Schüttelbrot Alto Adige“ je nepravilne okrogle in ploščate oblike:

premer : od 3 cm do 35 cm; debelina : od 0,3 cm do 1,5 cm.

„Südtiroler Schüttelbrot“/„Schüttelbrot Alto Adige“ ima življenjsko dobo do 18 mesecev.

Za pripravo kruha „Südtiroler Schüttelbrot“/„Schüttelbrot Alto Adige“ se uporabijo naslednje sestavine: ržena moka (najmanj 50 %), navadna pšenična moka in/ali moka iz dvozrnice, sol, pšenični ali pivovarski ječmen, kvas in matično testo (najmanj 4 %), proizvedeno v isti pekarni, seme komarčka ter druga zelišče in začimbe.

Seme komarčka (Foeniculum vulgare) je začimba, značilna za „Südtiroler Schüttelbrot“/„Schüttelbrot Alto Adige“.

Poleg semena komarčka (Foeniculum vulgare) se za začinjenje kruha lahko uporabijo naslednje začimbe: kumina (Cuminum silvestre), sabljasti triplat (Trigonella caerulea), koriander (Coriandrum sativum) ali janež (Pimpinella Anisum L.).

Lahko se dodajo rastlinske maščobe.

3.3. Krma (samo za proizvode živalskega izvora) in surovine (samo za predelane proizvode)

—

3.4. Posebne faze proizvodnje, ki jih je treba izvajati na opredeljenem geografskem območju

Celotni postopek izdelave kruha „Südtiroler Schüttelbrot“/„Schüttelbrot Alto Adige“ poteka na geografskem območju, določenem v oddelku 4.

Matično testo, ki se uporablja za izdelavo kruha „Südtiroler Schüttelbrot“/„Schüttelbrot Alto Adige“, je proizvedeno na geografskem območju, opredeljenem v oddelku 4.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Kruh se lahko sprosti v porabo v razsutem stanju ali zapakiran embalažo za živila.

3.6. Posebna pravila za označevanje proizvoda, za katerega se uporablja registrirano ime

Poleg informacij, predpisanih z zakonom, morajo biti na embalaži navedeni naslednji podatki:

— za italijanski trg, navedba vrste kruha, tj. „pane croccante alla segale“ [„rženi hrustljavi kruh“];

— ime pekarne in naslov ali ime in sedež podjetja.

Kadar se kruh prodaja v razsutem stanju:

— Oznaka z besedami „Südtiroler Schüttelbrot IGP“ in/ali „Schüttelbrot Alto Adige g.g.A“ je nameščena na polici, na kateri se nahaja kruh za prodajo.

Ime zaščitene geografske označbe „Schüttelbrot Alto Adige“ (v italijanščini) ali „Südtiroler Schüttelbrot“ (v nemščini) mora biti na etiketi izpisano z jasnimi neizbrisnimi črkami ter se mora jasno razlikovati od vseh drugih napisov na etiketi, za njim pa morata biti navedeni besedna zveza „Indicazione Geografica Protetta“ [„Zaščitena geografska označba“] in/ali kratica „IGP“ [„ZGO“], ki morata biti prevedeni v jezik države, v kateri se proizvod trži, in simbol Evropske unije.

Dovoljena pa je uporaba imen, ki se nanašajo na zasebne znamke, če ne vključujejo hvaljenja ali pomenijo diskriminacijo drugih proizvajalcev.

Logotip „Südtiroler Schüttelbrot IGP“ (v italijanščini) ali „Schüttelbrot Alto Adige g.g.A“ (v nemščini) mora biti vedno naveden na sprednji strani ali na glavni etiketi proizvoda.

Uporablja se logotip:

4. Jedrnata opredelitev geografskega območja

Območje proizvodnje „Südtiroler Schüttelbrot“/„Schüttelbrot Alto Adige“ zajema celotno ozemlje avtonomne pokrajine Bolzano.

5. Povezava z geografskim območjem

Zahtevek za registracijo „Südtiroler Schüttelbrot“/„Schüttelbrot Alto Adige“ temelji na značilni proizvodni metodi, ki se uporablja na tem območju in ki omogoča, da ta proizvod izstopa na trgu med drugimi italijanskimi kruhi.

To, v čemer se kruh „Südtiroler Schüttelbrot“/„Schüttelbrot Alto Adige“ razlikuje od drugih italijanskih kruhov, je njegova okrogla in ploščata oblika, njegova značilna hrustljava tekstura in nizka vsebnost vlage, ki omogoča njegovo dolgo življenjsko dobo.

Lastnosti „Südtiroler Schüttelbrot“/„Schüttelbrot Alto Adige“ so tesno povezane s proizvodno metodo, ki vključuje posebno fazo, ko je testo že vzhajalo ter se kepe testa stresajo in sploščijo, kar jim da okroglo in ploščato obliko. Ime proizvoda dolguje del svojega imena fazi stresanja ali „schütteln“ v nemščini.

Sploščene oblike se nato pečejo, dokler ne postanejo hrustljave. Cilj postopka pečenja na območju proizvodnje ni le proizvodnja hrustljavega kruha, temveč tudi kruha z nizko vsebnostjo vlage, ki mu omogoča dolgo življenjsko dobo do 18 mesecev.

Ta značilnost je bila skozi čas lokalno zelo pomembna. Namreč, srednjeveški spisi pričajo, da je bila že takrat ena od značilnosti proizvoda dolga življenjska doba. Navedena značilnost je obdržala ljudi na tem območju pri življenju, ki so zaradi razmeroma ostrega in suhega podnebja kot tudi težav, povezanih z izolacijo podeželskih naselij v visokogorju, izkoristili dolgo življenjsko dobo kruha „Südtiroler Schüttelbrot“/„Schüttelbrot Alto Adige“ in si ustvarili zaloge hrane, da so se prebili skozi najtežja obdobja v letu.

Uporaba zelišč in začimb je še ena lastnost kruha „Südtiroler Schüttelbrot“/„Schüttelbrot Alto Adige“. Uporaba semena komarčka (Foeniculum vulgare) je prepoznavna lastnost: za razliko od drugih zelišč in začimb je vedno vključena v recept, saj se je v preteklosti uporabljala ne le za okus kruha, temveč tudi za lajšanje prebave.

V kruhu „Südtiroler Schüttelbrot“/„Schüttelbrot Alto Adige“ danes uživajo prebivalci Alto Adige in turisti, saj je ob slanini, siru in vinu pokrajine Alto Adige del tradicionalne popoldanske zakuske. „Südtiroler Schüttelbrot“/„Schüttelbrot Alto Adige“ je tako ključni element prehrambene in vinske tradicije pokrajine Bolzano.

Sklic na objavo specifikacije

(drugi pododstavek člena 6(1) te uredbe)

Ta organ je sprožil nacionalni postopek ugovora z objavo zahtevka za registracijo ZGO „Südtiroler Schüttelbrot“/„Schüttelbrot Alto Adige“ v Uradnem listu Italijanske republike št. 297 z dne 21. decembra 2017.

Celotno besedilo specifikacije proizvoda je na voljo na spletnem naslovu:

http://www.politicheagricole.it/flex/cm/pages/ServeBLOB.php/L/IT/IDPagina/3335“

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Qualità“ (v zgornjem desnem kotu zaslona), nato „Prodotti DOP IGP STG“ (ob robu na levi strani zaslona) in nazadnje „Disciplinari di Produzione all’esame dell’UE“.

(1) UL L 343, 14.12.2012, str. 1.